**Genunchi de rai**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*între abis și lumină\*

arunc pe tabla inimii bobii zilei

hotărăsc din ce parte încep umbrele să muște cuvintele

unde ar putea rama gesturilor să contureze mai bine însemnătatea lor apriorică

să le umple de sare

forța de rotație a gândului înroşește orbitele goale

pâinea harică nu mai ajunge la mine doar țărâna mai lasă în buza timpului

sânge coclit lacrima ca o ploaie torențială a lumii

își pierde plus valoarea nu mai stoarce compașiune gol mă lasă-n răscruce

tăciunii desenează cuminți plutirea printre statui de piatră

de care curbă să-mi lipesc respirația

să iau în posesie rătăcirea săritura din albumul cu fotografii în sepia

(alpinismului pe versantul vieții care te-aduce în tine sfârtecat

deja i-am redus drastic codul de acces

doar inimi de cremene pot să-și adune lângă steag luminițele

în formă de cruce și să se-nalțe)

s-au înmulţit balizele pe drumul damascului

desenul din prima zi a facerii a pierdut strălucirea sub pielea solzoasă

farurile emit sos –uri pâcloase

m-așteaptă dimensiunea a cincea a inimii

îmi iau abisul în spate

(singura ancoră de nădejde a respirației lumii)

și m-arunc